Lars Boje Mathiesen (UFG), 2023-10-24:
Det kan jeg sige, formand, at jeg aldrig kunne finde på at gøre.
Jeg bliver tit rost for min smukke røst og min meget ærbødige måde at tale på herinde, så det kunne jeg aldrig finde på.
Nå, men nu til det her lovforslag.
Jeg tror, jeg vil starte et lidt andet sted end de andre, og det er med opfølgningen.
Må jeg ikke opfordre de partier, som er forligspartier her, til, at de lige følger en anelse bedre op på det her, end man gjorde i forbindelse med Vurderingsstyrelsen og de vurderinger, der ligger der, altså at man lige holder lidt mere hånd i hanke med det her lovforslag, end man har gjort på skatteområdet.
For efter at have siddet herinde i nu snart 4 år kan jeg sige, at jeg tit oplever en ting, når vi politikere vedtager noget og indgår en aftale.
Det er jo lang tid siden, den her aftale blev indgået; nu bliver den så stemt igennem, og så lægger man det til side, og så bliver der ikke fulgt op på det.
Nu har jeg hørt rigtig mange ordførere sige, at det her kommer de til at følge op på, og det er nogenlunde det samme, som man sagde om den skatteaftale, altså at den skulle man nok følge op på.
Alligevel kørte det også af sporet.
Så må jeg ikke virkelig, virkelig opfordre til, at dem, som er forligspartier, får fulgt op på det her.
I aftalen står der, at man efter 5 år skal følge op på det med fuldførelse af uddannelser.
Jeg synes, det er lang tid.
Og faktisk står der, at man om 10 år skal følge op på, om det rent faktisk har haft en positiv beskæftigelseseffekt.
Jeg ved slet ikke, om man må det, men jeg tør godt lægge en tyver på, at der nok ikke er nogen, der sidder her i dag, som om 10 år husker, at de skal følge op på den her aftale om beskæftigelseseffekten.
Så må jeg ikke anbefale, at man løbende følger lidt bedre op på det her.
Så håber jeg, at man ikke stikker borgerne derude blår i øjnene, hvad angår den her aftale.
Det er efter min opfattelse ikke en aftale, som kommer til at revolutionere Arbejdsskadestyrelsen, og den følelse – det er nok vigtigst af alt – som folk derude sidder med, når de kommer i klemme i systemet, tror jeg oprigtig talt ikke at den her aftale kommer til at ændre.
Der er nogle forbedringer i den på nogle områder, og det skal man anerkende.
Jeg tror desværre ikke, at den bliver det opgør, som jeg håbede den ville blive, da jeg gik ind til forhandlingerne for lang tid siden.
Der var meget omfattende forhandlinger om de her ting.
Jeg tror desværre ikke på, at det her er det, der kommer til at løse det.
Det synes jeg er ærgerligt, og jeg synes bare, at man skal være ærlig over for folk derude og sige, at der ligger nogle små forbedringer i det, men den der forkromede løsning, som gør, at folk får en følelse af retfærdighed, en følelse af, at når der sker noget for dem, så er der et system, der bakker dem op, ser jeg desværre ikke her.
Tak for det.
Jeg synes, at vi skulle have stillet nogle større krav i forhold til den maksimale sagsbehandlingstid.
I de sager, hvor der er tab af erhvervsevne, synes jeg der skulle være nogle større krav til forsikringsselskaberne om, hvordan de skal levere.
Jeg synes helt konkret, at det er nok, at man kan skubbe det 14 dage.
Længere tid synes jeg er unødvendigt, og det kunne også være en uge.
Jeg synes, at man skulle have vendt det om og spurgt: Når der er folk, der kommer til skade, hvornår mener vi at de skal kunne komme videre i deres liv?
Og så skulle man have spurgt: Er det rimeligt, at der er nogle folk, der venter 3, 4, 5 år på det her?
Svaret er: Nej, det er det ikke.
Skal vi have et loft over det, så der ikke kan gå så lang tid, før de her sager bliver afsluttet?
Ja, det synes jeg man skulle have sagt.
Så der synes jeg konkret at der er nogle ting, man kunne have gjort anderledes.
Jeg er lidt bekymret for den her visitation til erhvervsrettede uddannelser.
Det er ikke, fordi jeg har den største tillid til jobcentrene derude, og du skal jo igennem det her system, og der sidder nogle, der skal beslutte, hvad de lige præcis i deres kommune vurderer kan være erhvervskompetencegivende uddannelser, som kan rykke noget der.
Så der er altså nogle områder, som jeg synes man overordnet skal se på.
Det var det, som jeg sagde til at starte med.